Boek: Jagstories uit vanmelewe se daePieta Oosthuizen Met Deur die oë van ŉ man wil die skrywer Pieta Oosthuizen lesers saam met hom op reis neem wanneer hy sy belewenisse op die jagveld in herinnering roep. Die idee vir Deur die oë van ŉ man het posgevat toe Oosthuizen jare ná sy pa se dood op drie jagverhale in een van sy lessenaarlaaie afgekom het. Hierdie verhale asook Oosthuizen se twee susters se jagervarings vorm deel van die boek wat pas by Lig en Duisternis Uitgewers verskyn het. Volgens ds. Schalk Strauss, publikasiehoof van dié uitgewer, slaag Oosthuizen daarin om lesers die liefde vir jag en die natuur te laat geniet en waardeer. Daar is stories oor die takbok, oftewel krismisbok of John Deere-bok; beslis nie ŉ karkas om sommer vir biltong en droëwors op te sny nie. Dan is daar beskrywings wat ŉ nostalgiese gevoel sal wek: knoppiesdoring, kruisbessie, rosyntjiebos, matoppies en witgatbome. Wanneer ŉ jagter homself in woeste en beboste terrein bevind, is luukshede soos spoeltoilette en dubbellaagtoiletpapier jou nie beskore nie. Die uitgewer sê dit is veral die humor wat in verhale soos “Die grootwildjagter uit die stad” gebruik word, wat lesers hardop sal laat lag. “Jy kan nie anders as om daardie ‘veltie’ wat hy moes vang in jou geestesoog te sien nie. Nie sy hoed met die nagemaakte luiperdvel, Ray-Ban-sonbril, patroonband vol koperdoppe om sy middellyf, óf die fieterjasies aan sy kamoefleerdrag kon met dáárdie oefening help nie,” sê Rentia Mynhardt, skakelbeampte van Lig in Duisternis Uitgewers. Oosthuizen is die afgelope 25 jaar verbonde aan die CVO Skool Dankbaar. As skoolhoof en Afrikaans- en geskiedenisonderwyser wil hy met hierdie boek nie net jagstories vertel nie. Hy wil ook hulde aan die onderwysberoep bring, veral aan Afrikaansonderwysers wat hard werk om ŉ liefde vir die moedertaal te kweek. Deur die oë van ŉ man kos R190 (prys onderworpe aan verandering). Besoek Lig in Duisternis Uitgewers se webwerf om die boek aan te skaf of koop die e-boek op Amazon.